b'\n_START_ARTICLE_\nIan Curtis\n_START_SECTION_\nVida i mort\n_START_PARAGRAPH_\nMentre actuava amb Joy Division, Curtis va desenvolupar un estil de ball for\xc3\xa7a personal que recordava els atacs epil\xc3\xa8ptics que patia, a vegades fins i tot a l\'escenari. La similitud era tan gran que el p\xc3\xbablic arribava a dubtar si all\xc3\xb2 que veien era part de l\'actuaci\xc3\xb3 o un veritable atac. A vegades es desmaiava i l\'havien d\'ajudar a baixar de l\'escenari, ja que la seva salut anava empitjorant a causa del gran nombre de concerts que el grup realitzava._NEWLINE_Moltes de les seves composicions eren plenes d\'imatges de patiment emocional, mort, viol\xc3\xa8ncia i degeneraci\xc3\xb3 urbana. Aquests temes dugueren als fans, i fins i tot a la seva pr\xc3\xb2pia dona, Deborah, a creure que estava cantant sobre la seva pr\xc3\xb2pia vida. Curtis un cop va comentar en una entrevista que escrivia sobre "les diferents formes que la gent tenia per superar certs problemes i com ho feien per adaptar-se". La seva veu de bar\xc3\xadton el feia semblar molt m\xc3\xa9s entrat en anys del que realment era._NEWLINE_Les seves influ\xc3\xa8ncies principals foren els escriptors William Burroughs i James Graham Ballard (hi ha dos t\xc3\xadtols de can\xc3\xa7ons que referencien aquests autors, "Interzone" i "Atrocity Exhibition"), i els cantants Jim Morrison, Iggy Pop i David Bowie._NEWLINE_L\'\xc3\xbaltim concert on Curtis va participar fou el mateix mes que va morir, i inclogu\xc3\xa9 la primera i \xc3\xbaltima posada en escena de la can\xc3\xa7\xc3\xb3 "Ceremony", que m\xc3\xa9s tard seria versionada per New Order. L\'\xc3\xbaltima can\xc3\xa7\xc3\xb3 que Curtis va cantar en p\xc3\xbablic fou "Digital"._NEWLINE_Els efectes de l\'epil\xc3\xa8psia i els seus problemes personals, com el sobtat divorci de la seva dona, foren causes que contribu\xc3\xafren al seu su\xc3\xafcidi quan es va penjar a l\'edat de 23 anys. La nit que va morir, pocs dies abans que el grup an\xc3\xa9s a fer la seva primera gira als Estats Units, va estar veient una de les seves pel\xc2\xb7l\xc3\xadcules preferides, Stroszek, de Werner Herzog, una pel\xc2\xb7l\xc3\xadcula en la qual un artista turmentat se su\xc3\xafcida. M\xc3\xa9s tard aquella nit es va penjar a la cuina mentre escoltava l\'\xc3\xa0lbum The Idiot d\'Iggy Pop. Aquest final continua generant especulaci\xc3\xb3 sobre quina fou la seva veritable ra\xc3\xb3 per su\xc3\xafcidar-se. _NEWLINE_Curtis va ser incinerat i les seves cendres enterrades a Macclesfield, amb la inscripci\xc3\xb3 "Love will tear us apart" a la seva l\xc3\xa0pida. Aquest epitafi, triat per Deborah Curtis, \xc3\xa9s el t\xc3\xadtol de la can\xc3\xa7\xc3\xb3 m\xc3\xa9s coneguda de Joy Division.'